次明仲矼字韵詩
作者：劉子翬
朝代：宋

paragraphs: 頖宮德厚仍信矼，北扉筆力談笑扛。
重圭疊璧凜羣視，不使東甌成陋邦。
日邊時見召仙李，林下那容棲老龐。
故園此日成勝聚，歸夢不泛瀟湘江。
萬畦流泉裹雲屋，一點遠岫低吟窗。
客來有酒輒均醉，長嘯手拊高梧幢。
挽蔬唯便玉本脆，碎鯉屢惜銀鋋雙。
伊予於世真長物，掃迹自分逃崆𡵻。
驟揄揚之則過矣，豈有骨相當奇厖。
左提右挈儻聞道，一了快若船下瀧。
極知魯衛兄弟國，邾小尚許趨風降。
嶤嶤岌岌正壁立，濤瀨未敢輕舂撞。